Úradný vestník L 236 , 23/09/2003 S. 0881 - 0883



I. PRÁVNE PREDPISY V OBLASTI VETERINÁRSTVA 1. 31964 L 0433: Smernica Rady 64/433/EHS o zdravotných podmienkach výroby čerstvého mäsa a jeho uvádzania na trh (Ú. v. ES P 121, 29.7.1964, s. 2012, v znení neskôr zmenenom, doplnenom a konsolidovanom v Ú. v. ES L 268, 29.6.1991, s. 71), v znení naposledy zmenenom a doplnenom predpisom: - 31995 L 0023: smernica Rady 95/23/ES z 22.6.1995 (Ú. v. ES L 243, 11.10.1995, s. 7); 31971 L 0118: Smernica Rady 71/118/EHS z 15. februára 1971 o veterinárnych otázkach, ktoré ovplyvňujú výrobu čerstvého hydinového mäsa a jeho uvádzanie na trh (Ú. v. ES L 55, 8.3.1971, s. 23, v znení neskôr zmenenom, doplnenom a aktualizovanom v Ú. v. ES L 62, 15.3.1993, s. 6), v znení naposledy zmenenom a doplnenom predpisom: - 31997 L 0079: smernica Rady 97/79/ES z 18.12.1997 (Ú. v. ES L 24, 30.1.1998, s. 31); 31977 L 0099: Smernica Rady 77/99/EHS z 21. decembra 1977 o veterinárnych otázkach, ktoré ovplyvňujú výrobu mäsových výrobkov a niektorých ďalších výrobkov živočíšneho pôvodu a ich uvádzanie na trh (Ú. v. ES L 26, 31.1.1977, s. 85, v znení neskôr zmenenom, doplnenom a aktualizovanom v Ú. v. ES L 57, 2.3.1995, s. 4), v znení naposledy zmenenom a doplnenom predpisom: - 31997 L 0076: smernica Rady 97/76/ES zo 16.12.1997 (Ú. v. ES L 10, 16.1.1998, s. 25); 31991 L 0493: Smernica Rady 91/493/EHS z 22. júla 1991, ktorou sa stanovujú zdravotné podmienky výroby výrobkov rybného hospodárstva a ich uvádzania na trh (Ú. v. ES L 268, 24.9.1991, s. 15), v znení naposledy zmenenom a doplnenom predpisom: - 31997 L 0079: smernica Rady 97/79/ES z 18.12.1997 (Ú. v. ES L 24, 30.1.1998, s. 31); 31992 L 0046: Smernica Rady 92/46/EHS zo 16. júna 1992, ktorou sa ustanovujú hygienické predpisy pre výrobu surového mlieka, tepelne ošetreného mlieka a mliečnych výrobkov a ich uvádzanie na trh (Ú. v. ES L 268, 14.9.1992, s. 1), v znení naposledy zmenenom a doplnenom predpisom: - 31996 L 0023: smernica Rady 96/23/ES z 29.4.1996 (Ú. v. ES L 125, 23.5.1996, s. 10); 31994 L 0065: Smernica Rady 94/65/ES zo 14. decembra 1994, ktorou sa stanovujú požiadavky na výrobu mletého mäsa a mäsových prípravkov a na ich uvádzanie na trh (Ú. v. ES L 368, 31. 12. 194, s. 10). a) Za nižšie stanovených podmienok sa štrukturálne požiadavky stanovené v prílohe I k smernici 64/433/EHS, v prílohe I k smernici 71/118/EHS, v prílohách A a B k smernici 77/99/EHS a v prílohe I k smernici 94/65/ES nebudú do 31. decembra 2007 uplatňovať na prevádzkarne v Poľsku, ktoré sú uvedené v dodatku B k tejto prílohe, a štrukturálne požiadavky stanovené v prílohe B k smernici 92/46/EHS a v prílohe k smernici 91/493/EHS sa nebudú do 31. decembra 2006 uplatňovať na prevádzkarne v Poľsku, ktoré sú uvedené v dodatku B. b) Pokiaľ sa na prevádzkarne uvedené v písmene a) vzťahujú výhody na základe jeho ustanovení, výrobky, ktoré pochádzajú z týchto prevádzkarní, budú bez ohľadu na dátum ich uvedenia na trh uvádzané iba na domáci trh alebo použité na ďalšie spracovanie v domácich prevádzkarniach, na ktoré sa tiež vzťahujú ustanovenia písmena a). Tieto výrobky musia byť označené osobitnou zdravotnou značkou. Pokiaľ ide o čerstvé, pripravené alebo spracované výrobky rybného hospodárstva, tieto môžu byť bez ohľadu na dátum ich uvedenia na trh uvádzané na iba na domáci trh alebo ďalej spracované v tej istej prevádzkarni. Čerstvé, pripravené alebo spracované výrobky rybného hospodárstva musia byť obalené a/alebo zabalené v bežných predajných jednotkách a musia byť označené osobitnou identifikačnou značkou. Čerstvé nezabalené ryby sa môžu predávať výlučne priamo konečnému spotrebiteľovi v rámci okresu ("Poviat"), v ktorom sa nachádza prevádzkareň pre výrobky rybného hospodárstva. V tomto prípade musia byť nádoby na ryby počas prepravy na miesto predaja označené uvedenou osobitnou identifikačnou značkou. Prvý pododsek sa vzťahuje aj na všetky výrobky, ktoré pochádzajú zo združenej prevádzkarne na spracovanie mäsa, ak sa písmeno a) vzťahuje na časť prevádzkarne. Prevádzkarne na spracovanie mlieka uvedené v dodatku sú oprávnené prijímať dodávky surového mlieka, ktoré nespĺňajú požiadavky uvedené v kapitole IV oddiele A ods. 1 prílohy A k smernici 92/46/EHS, alebo ktoré pochádzajú z hospodárstiev, ktoré produkujú mlieko, ktoré nespĺňajú požiadavky uvedené v kapitole II prílohy A tejto smernice, ak sú tieto hospodárstva uvedené na zozname vedenom na tento účel poľskými orgánmi. c) 56 prevádzkarní na spracovanie mlieka uvedených v dodatku B môže na oddelených výrobných linkách spracúvať mlieko, ktoré spĺňa požiadavky EÚ, a mlieko, ktoré ich nespĺňa. Toto povolenie sa udeľuje prevádzkarniam na spracovanie mlieka do: - 30 júna 2005 pre 29 prevádzkarní uvedených v časti I; - 31 decembra 2005 pre 14 prevádzkarní uvedených v časti II; - 31 decembra 2006 pre 13 prevádzkarní uvedených v časti III. V tejto súvislosti sa za mlieko, ktoré nespĺňa požiadavky EÚ, považujú dodávky surového mlieka, ktoré nespĺňajú požiadavky uvedené v kapitole IV oddiele A ods. 1 prílohy A k smernici 92/46/EHS, alebo ktoré pochádzajú z hospodárstiev, ktoré produkujú mlieko, ktoré nespĺňajú požiadavky uvedené v kapitole II prílohy A tejto smernice, ak sú tieto hospodárstva uvedené na zozname vedenom na tento účel poľskými orgánmi. Takéto prevádzkarne musia úplne spĺňať požiadavky EÚ na prevádzkarne vrátane uplatňovania systému analýzy rizík a kontrolných kritických bodov (HACCP) (uvedeného v článku 14 smernice 92/46/EHS) [20] a musia preukázať úplné splnenie týchto podmienok vrátane určenia príslušných výrobných liniek: - prijať všetky potrebné opatrenia, aby umožnili riadne dodržiavanie vnútropodnikových postupov oddeleného spracovania mlieka od jeho získavania po štádium hotových výrobkov vrátane cesty získavania, oddeleného skladovania a ošetrenia mlieka, ktoré spĺňa požiadavky EÚ, a mlieka, ktoré ich nespĺňa, osobitné balenie a označovanie výrobkov z mlieka, ktoré nespĺňa požiadavky EÚ, ako aj oddeleného skladovania takýchto výrobkov, - zaviesť postup, ktorým sa zabezpečí, aby bolo možné zistiť pôvod surovín, vrátane potrebných dokladov na preukázanie pohybu výrobkov, zaúčtovanie výrobkov a zaradenie surovín, ktoré spĺňajú požiadavky EÚ, a surovín, ktoré ich nespĺňajú, do kategórií vyrábaných výrobkov, - ohriať všetko surové mlieko na teplotu najmenej 71,7 °C na 15 sekúnd a - prijať všetky vhodné opatrenia, aby sa zdravotné značky nepoužívali podvodným spôsobom. Poľské orgány: - zabezpečia, že prevádzkovateľ alebo správca každej dotknutej prevádzkarne prijme všetky potrebné opatrenia pre riadne dodržiavanie vnútropodnikových postupov pre oddelené spracovanie mlieka, - vykonajú testy a neohlásené kontroly vzťahujúce sa na dodržiavanie oddeleného spracovania mlieka a - v schválených laboratóriách vykonajú na všetkých surovinách a hotových výrobkoch testy s cieľom overiť ich súlad s požiadavkami prílohy C k smernici 92/46/EHS vrátane mikrobiologických kritérií pre mliečne výrobky. Mlieko a/alebo mliečne výrobky, ktoré nespĺňajú požiadavky EÚ a pochádzajú z oddelených výrobných liniek, ktoré spracúvajú surové mlieko a sú schválené EÚ, môžu byť bez ohľadu na dátum uvedenia na trh, uvádzané výlučne na domáci trh. Ak sú mlieko a/alebo mliečne výrobky predmetom ďalšieho spracovania, nesmú byť miešané s mliekom, ktoré spĺňa požiadavky EÚ, alebo s mliekom alebo mliečnymi výrobkami, ktoré ich spĺňajú, ani sa nesmú dostať do inej prevádzkarne, na ktorú sa nevzťahujú prechodné opatrenia. Tieto výrobky musia byť bez ohľadu na dátum uvedenia na trh označené osobitnou zdravotnou značkou. Na mlieko a mliečne výrobky vyrobené v Poľsku podľa predchádzajúcich ustanovení možno poskytnúť podporu podľa kapitol II a III hlavy I okrem článku 11 a hlavy II nariadenia Rady (ES) č. 1255/1999, ak sú označené oválnou zdravotnou značkou uvedenou v kapitole IV oddiele A prílohy C k smernici Rady 92/46/EHS. d) Poľsko zabezpečí postupné dosiahnutie súladu so štrukturálnymi požiadavkami uvedenými v písmene a) v súlade s termínmi na nápravu existujúcich nedostatkov vymedzených v dodatku B. Poľské orgány vykonávajú na základe jednotných kritérií sústavný dohľad nad vykonávaním jednotlivých úradne schválených plánov rozvoja prevádzkarní. Poľsko zabezpečí, že naďalej budú prevádzkované iba tie prevádzkarne na spracovanie mäsa, ktoré splnia všetky tieto požiadavky do 31. decembra 2007, a tie prevádzkarne na spracovanie mlieka a rýb, ktoré splnia všetky tieto požiadavky do 31. decembra 2006. Poľsko bude Komisii predkladať ročné správy o pokroku v jednotlivých prevádzkarniach uvedených v dodatku B vrátane zoznamu prevádzkarní, ktoré počas príslušného roka splnili svoje plány rozvoja. Pokiaľ ide o prevádzkarne na spracovanie mlieka uvedené v písmene c), správy sa podávajú každých šesť mesiacov počnúc novembrom 2004. e) Komisia môže pred pristúpením a do uplynutia prechodného obdobia aktualizovať dodatok B k tejto prílohe. V tejto súvislosti je Komisia oprávnená so zreteľom na pokrok dosiahnutý v náprave existujúcich nedostatkov, na výsledky monitorovania a dohodnuté postupné zníženie počtu prevádzkarní na spracovanie mlieka oprávnených spracúvať mlieko, ktoré spĺňa požiadavky EÚ, a mlieko, ktoré ich nespĺňa, podľa písmena c) v obmedzenom rozsahu pridať jednotlivé prevádzkarne uvedené v písmene a) alebo vypustiť jednotlivé prevádzkarne uvedené v písmenách a) a c). Podrobné pravidlá vykonania s cieľom zabezpečiť hladké fungovanie uvedeného prechodného režimu budú prijaté v súlade s článkom 16 smernice 64/433/EHS, článkom 21 smernice 71/118/EHS, článkom 15 smernice 91/493/EHS, článkom 20 smernice 77/99/EHS, článkom 31 smernice 92/46/EHS a článkom 20 smernice 94/65/ES. 2. 31999 L 0074: Smernica Rady 1999/74/ES z 19. júla 1999, ktorou sa stanovujú minimálne normy na ochranu nosníc (Ú. v. ES L 203, 3.8.1999, s. 53). 44 prevádzkarní v Poľsku uvedených v dodatku C k tejto prílohe je do 31. decembra 2009 oprávnených ponechať v prevádzke klietky, ktoré nespĺňajú minimálne požiadavky stanovené v článku 5 ods. 1 bode 4 a 5 smernice 1999/74/ES pre menšie konštrukčné prvky (iba výška a sklon podlahy), pokiaľ najmenej 65 % plochy klietky má výšku najmenej 36 cm, v žiadnej časti nie sú nižšie ako 33 cm, sklon podlahy nepresahuje 16 % a boli uvedené do prevádzky pred rokom 2000. [20] Smernica Rady 92/46/EHS, ktorou sa ustanovujú hygienické predpisy pre výrobu surového mlieka, tepelne ošetreného mlieka a mliečnych výrobkov a ich uvádzanie na trh (Ú. v. ES L 268, 14.9.1992, s. 1). Smernica v znení naposledy zmenenom a doplnenom smernicou Rady (ES) 94/71/ES (Ú. v. ES L 368, 31.12.1994, s. 33). --------------------------------------------------